येदियुरप्पा को जेल से अस्पताल में शिफ्ट किया गया  
कर्नाटक के पूर्व मुख्यमंत्री बीएस येदियुरप्पा को देर रात सीने में दर्द की शिकायत के बाद जेल से अस्पताल में शिफ्ट कर दिया गया।
कर्नाटक के पूर्व मुख्यमंत्री बीएस येदियुरप्पा को बीती रात जेल से अस्पताल में शिफ्ट कर दिया गया। येदियुरप्पा को बीती रात करीब पौने दो बजे सीने में दर्द की शिकायत के बाद जयदेव अस्पताल में भर्ती कराया गया। येदियुरप्पा की हालत स्थिर बनी हुई है। फिलहाल उन्हें आईसीयू में रखा गया है। रविवार सुबह येदियुरप्पा से अस्पताल में मिलने कर्नाटक के मुख्यमंत्री सदानंद गौड़ा और कई अन्य नेता पहुंचे।  जमीन घोटाले के आरोपों से घिरे येदियुरप्पा को 22 अक्टूबर तक जेल भेजा गया है। शनिवार को जमीन घोटाला मामले में उनकी जमानत याचिका खारिज हो जाने के बाद कोर्ट ने उनकी गिरफ्तारी का वॉरंट जारी किया। वॉरंट लेकर पुलिस येदियुरप्पा के घर पहुंची, लेकिन वह नहीं मिले।  बाद में कहा गया कि वह सोमवार को सरेंडर करेंगे, लेकिन विपक्षी दल कांग्रेस के गिरफ्तारी से बचने के आरोपों के बाद येदियुरप्पा ने कल ही सरेंडर कर दिया। येदियुरप्पा पर बेंगलुरु एयरपोर्ट के पास जमीन की खरीद-फरोख्त में घोटाले का आरोप है।